რაგნარ გრანიტი

რაგნარ ართურ გრანიტი (ფინ. Ragnar Arthur Granit; დ. 30 გჷმათუთა, 1900, რიიჰიმიაკი, ფინეთიშ დიდი ოთარე, რუსეთიშ იმპერია — ღ. 12 მელახი, 1991, სტოკჰოლმი, შვედეთი) — ფინარი-შვედი ფიზიოლოგი, თოლიშ ვიზუალური ფიზიოლოგიური დო ქიმიური  პროცესიშ მენცარული რკვიებაშ გეშა გინოჩეს ნობელიშ პრემია ფიზიოლოგიაშ დო მედიცინაშ დარგის 1967 წანას (ჰოლდენ კეფერ ჰარტლაინი დო ჯორჯ უოლდიწკჷმა ართო).

ბიოგრაფია
რაგნარ გრანიტიქ დებადჷ 1900 წანაშ 30 გჷმათუთას, ფინეთიშ ნოღა რიიჰიმიაკის. გრანიტი ირდუდჷ ფინეთიშ ნანანოღა ჰელსინკის, სოდეთ გურაფულენდჷ შვედურ ლიცეუმს. ლიცეუმიშ უკულ რაგნარ გრანიტიქ გურაფა გაგინძორჷ ჰელსინკიშ უნივერსიტეტიშ მედიცინაშ ფაკულტეტის. ზოთონჯიშ ლჷმაშ (სსრრ-ფინეთიშ ლჷმა) ბორჯის გრანიტიქ ოცხოვრებშა შვედეთშა, სტოკჰოლმიშა გეგნორთჷ. გრანიტი მუშენდჷ შვედეთიშ ომაფე ინსტიტუტის, სოდეთ რდჷ ნეიროფიზიოლოგიაშ პროფესორი 1946-1967 წანეფს. რაგნარ გრანიტი რდჷ ლონდონიშ ომაფე საზოგადოებაშ მაკათური 1960 წანაშე. გრანიტიქ ღურუ 1991 წანაშ 12 მელახის, სტოკჰოლმის, 90 წანერქ. ნთხორილი რე ფინეთიშ ართ-ართი კოკიშ, კორპოშ ოხვამეშ სასაფლას.

ლიტერატურა
 Shampo, M. A.; Kyle, R. A. (1998). "Ragnar Granit—Nobel Laureate in Medicine". Mayo Clinic Proceedings. 73 (11): 1082. doi:10.4065/73.11.1082. PMID 9818044.

რესურსეფი ინტერნეტის
 რაგნარ გრანიტი Nobelprize.org-ის

კატეგორია:ფინარეფი
კატეგორია: ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიოლოგიაშ დო მედიცინაშ დარგის
კატეგორია:დუნაბადი 1900
კატეგორია:ნაღურა 1991